**Informatīvais ziņojums "Par Eiropas Padomes Konvencijas par cīņu pret cilvēku orgānu tirdzniecību parakstīšanu"**

Eiropas Padomes Konvencija par cīņu pret cilvēku orgānu tirdzniecību (turpmāk – Konvencija) tika pieņemta 2014. gada 9. jūlijā Eiropas Padomes Ministru komitejā, bet parakstīšanai tā tika atvērta 2015. gada 25.–26. marta Eiropas Padomes Augsta līmeņa Starptautiskajā konferencē par cīņu ar orgānu tirdzniecību, kas notika Santjago de Kompostela (Spānijā). Līdz šim Konvenciju ir parakstījušas 15 valstis (Austrija, Beļģija, Čehijas Republika, Grieķija, Īrija, Itālija, Luksemburga, Moldova, Norvēģija, Polija, Portugāle, Krievija, Spānija, Turcija un Apvienotā Karaliste) un viena valsts – Albānija, Konvenciju ir gan parakstījusi, gan ratificējusi[[1]](#footnote-1).

Konvencija ir viens no Eiropas Padomes jaunākajiem krimināltiesību instrumentiem un paredz kriminalizēt tādus noziedzīgus nodarījumus kā nelikumīga cilvēka orgānu izņemšana, nelikumīgi izņemtu orgānu izmantošana implantācijai vai citiem mērķiem, vervēšana orgānu tirdzniecībai, sagatavošanās orgānu tirdzniecībai, nelikumīgi izņemtu orgānu saglabāšana, glabāšana, transportēšana, saņemšana, imports un eksports, kā arī paredz atbildību par minēto noziedzīgo nodarījumu atbalstīšanu, kūdīšanu un mēģinājumu, jurisdikcijas noteikumus, juridisko personu atbildību un piemērojamās sankcijas. Papildus Konvencijā iekļauti arī noteikumi izmeklēšanai un kriminālvajāšanai, starptautiskajai sadarbībai, cietušo un liecinieku aizsardzībai u.c. noteikumi.

Ņemot vērā, ka Konvencija skar vairāku institūciju kompetences jautājumus Tieslietu ministrija izveidoja darba grupu Latvijas normatīvā regulējuma atbilstības Konvencijas normām izvērtēšanai (Tieslietu ministrijas 2016. gada 14. janvāra rīkojums Nr. 1 – 1 / 11). Darba grupā piedalījās pārstāvji no Veselības ministrijas, Iekšlietu ministrijas, Ģenerālprokuratūras, Valsts policijas, Juridiskās palīdzības administrācijas, Tieslietu ministrijas. Papildus tika pieaicināti pārstāvji no Ekonomikas ministrijas un Latvijas pārstāvja starptautiskajās cilvēktiesību institūcijās biroja, bet kā eksperts ar padomdevēja tiesībām tika pieaicināts Tiesībsarga biroja pārstāvis.

**Lielākoties Konvencijas normas atbilst Latvijas normatīvajam regulējumam.** Krimināllikumā (turpmāk – KL) jau ir paredzēta atbildība par nelikumīgu orgānu izņemšanu (KL 139. pants "Cilvēka audu un orgānu nelikumīga izņemšana") un darbībām, kas saistītas ar kukuļošanu un līdzīgām darbībām privātajā vai publiskajā sektorā (KL 198. pants "Neatļauta labumu pieņemšana", KL 199. pants "Komerciāla uzpirkšana", KL 320. pants "Kukuļņemšana", KL 322. pants "Starpniecība kukuļošanā", KL 323. pants "Kukuļdošana", KL 326.1pants "Tirgošanās ar ietekmi" un KL 326.2pants "Prettiesiska labumu pieprasīšana un pieņemšana"), kā tas noteikts Konvencijas 7. panta 2. un 3. punktā. Jurisdikcijas noteikumi, kas noteikti KL 2., 3. un 4. pantā atbilst Konvencijas 10. pantā iekļautajiem jurisdikcijas noteikumiem. Tāpat KL VIII1 nodaļā ("Juridiskajām personām piemērojamie piespiedu ietekmēšanas līdzekļi") paredzēta iespēja juridiskai personai piemērot piespiedu ietekmēšanas līdzekļus, savukārt Kriminālprocesa likuma 27. ("Rīcība ar noziedzīgi iegūtu mantu") un 28. nodaļā ("Mantisko jautājumu risinājuma nodrošināšana") paredzēta iespēja uzlikt arestu mantai un piemērot noziedzīgi iegūtas mantas konfiskāciju.

Tomēr Konvencija ietver atsevišķas normas, kuras šobrīd nav regulētas Latvijas normatīvajos aktos vai kuras ir regulētas Latvijas normatīvajos aktos, bet pilnīgai atbilstībai Konvencijas normām, būtu nepieciešams tās pilnveidot.

Lai arī KL 139. pantā šobrīd ir paredzēta atbildība par nelikumīgu orgānu izņemšanu, **tomēr KL nav paredzēta atbildība par nelikumīgi izņemtu orgānu izmantošanu implantācijai vai citiem medicīniskiem mērķiem**, kā to paredz Konvencijas 5. pants, ja vien tā nav kvalificējama kā līdzdalība (atbalstīšana) nelikumīgā orgānu izņemšanā. Atbildība par Konvencijas 5. pantā minētajiem nodarījumiem šobrīd atsevišķos gadījumos varētu tikt kvalificēta kā neatļauta ārstniecība (KL 137. pants) vai ārstniecības personas profesionālo pienākumu nepienācīga pildīšana (KL 138. pants), tomēr šāds regulējums nav pietiekams, lai nodrošinātu atbilstību Konvencijas 5. pantam un efektīvi cīnītos pret nelikumīgi izņemtu orgānu apriti. **Tāpēc būs nepieciešams grozīt KL 139. pantu,** **paredzot kriminālatbildību ne tikai par nelikumīgu orgānu izņemšanu, bet arī par nelikumīgi izņemtu orgānu izmantošanu implantācijai vai citiem medicīniskiem mērķiem**, piemēram, medicīnisku preparātu izgatavošanai.

Papildus Konvencijas 8. pants **paredz noteikt atbildību par nelikumīgi izņemtu cilvēka orgānu sagatavošanu, saglabāšanu, glabāšanu, pārvadāšanu, nodošanu, saņemšanu, importēšanu un eksportēšanu**. KL nav atsevišķi noziedzīgu nodarījumu sastāvi šādiem nodarījumiem, vienlaikus atsevišķus gadījumus varētu kvalificēt kā līdzdalību cilvēka audu un orgānu nelikumīgā izņemšanā, tīša smaga miesas bojājuma izdarīšanā vai nonāvēšanā. Bet, ņemot vērā, ka minētās darbības pēc būtības ir atsevišķi nelikumīgas orgānu tirdzniecības posmi, veiksmīgāks risinājums būtu atbildību par tiem noteikt KL 139. pantā, līdzīgi kā šobrīd paredzēta atbildība, piemēram, par narkotisko un psihotropo vielu nelegālu apriti (KL 253.1pants "Narkotisko un psihotropo vielu neatļauta izgatavošana, iegādāšanās, glabāšana, pārvadāšana un pārsūtīšana realizācijas nolūkā un neatļauta realizēšana"). Tāpēc **būs nepieciešams grozīt KL 139. pantu,** paredzot kriminālatbildību par minētajiem noziedzīgajiem nodarījumiem.

KL arī nav regulēta kriminālatbildība par donora un recipienta vervēšanu nelikumīgai orgānu izņemšanai vai implantācijai, kā tas noteikts Konvencijas 7. pantā. Šobrīd atsevišķus vervēšanas gadījumus varētu kvalificēt kā cilvēku tirdzniecību (KL 154.1pants "Cilvēku tirdzniecība" un 154.2pants "Cilvēku tirdzniecības jēdziens"), tomēr tas nav pietiekoši, lai nodrošinātu atbilstību Konvencijas prasībām. Tāpēc, lai nodrošinātu atbilstību Konvencijai, **KL būs jāpapildina ar jaunu pantu, kas paredzēs atbildību par audu vai orgānu donora vai saņēmēja nelikumīgu vervēšanu orgānu izņemšanai vai implantācijai**, ja šīs darbības saistītas ar materiālu vērtību, mantiska vai citāda rakstura labumu piedāvāšanu vai došanu neatkarīgi no tā, vai tas domāts šai personai vai jebkurai citai personai.

**Būs nepieciešams veikt grozījumus arī** likumā "Par miruša cilvēka ķermeņa aizsardzību un cilvēka audu un orgānu izmantošanu medicīnā" (turpmāk – Orgānu likums), **lai paredzētu atbildību par nelikumīgu informācijas izplatīšanu**, kurā, ar nolūku gūt finansiālu labumu vai līdzvērtīgu labumu, tiek piedāvāti dzīva vai miruša cilvēka audi vai orgāni vai izrādīta interese par iespēju iegūt dzīva vai miruša cilvēka audus vai orgānus, kā tas paredzēts Konvencijas 21. panta 3. punktā. Neskatoties uz to, ka Orgānu likuma 18. pants paredz komercdarījumu aizliegumu, tas aizliedz tikai nelikumīgu reklāmu Reklāmas likuma izpratnē, bet neaptver gadījumus, kad, piemēram, sludinājumu portālos tiek ievietoti sludinājumi par orgānu pieejamību vai nepieciešamību. Tāpēc nepieciešami grozījumi Orgānu likuma 17. un 18. pantā, lai paredzētu aizliegumu izplatīt nelikumīgu informāciju ar nolūku gūt peļņu vai materiālu labumu, kā arī paredzētu mehānismu šīs informācijas izņemšanai.

Ņemot vērā, ka Konvencijas 21. panta 2. punkts paredz sabiedrības informēšanas un ārstniecības personu apmācības un informēšanas pienākumu, **būs nepieciešams organizēt informatīvus pasākumus par nelikumīgas cilvēku orgānu tirdzniecības bīstamību gan sabiedrībai, gan ārstniecības personām.** Papildus, lai izpildītu Konvencijas 21. panta prasības, **būs nepieciešams grozīt Orgānu likuma 2. pantu, lai paredzētu pienākumu informēt sabiedrību par valsts transplantācijas sistēmu**.

Konvencija nosaka nepieciešamību dalībvalstīm **noteikt kontaktpunktu informācijas apmaiņai cilvēku orgānu tirdzniecības apkarošanas jomā** (Konvencijas 22. pants). Eiropas Padome ir norādījusi, ka Konvencija galvenokārt ir krimināltiesību instruments, tāpēc kontaktpunkts būs nepieciešams, lai apmainītos ar informāciju par krimināltiesiskiem jautājumiem, piemēram, noziedzības statistiku. Ņemot vērā, ka Konvencijā atspoguļoti jautājumi, kas saistīti gan ar tieslietu, gan ar veselības, gan iekšlietu jomu, nozīmētajam kontaktpunktam vajadzētu būt spējīgam sazināties ar visām šīm institūcijām. Ņemot vērā, ka nelikumīga cilvēku orgānu tirdzniecība ir cieši saistīta ar cilvēku tirdzniecību un to, ka **koordinējošā institūcija cilvēku tirdzniecības novēršanas un apkarošanas jautājumos ir Iekšlietu ministrija, kā kontaktpunkts būtu nosakāma Iekšlietu ministrija**.

Savukārt, lai pilnvērtīgi pārņemtu Konvencijas prasības, **būtu nepieciešams arī pārskatīt Orgānu likuma 4. pantu,** lai precizētu neskaidro regulējumu attiecībā uz radinieku tiesībām informēt par mirušā cilvēka dzīves laikā izteikto gribu un šo tiesību īstenošanas kārtību, tādējādi nodrošinot atbilstību Konvencijas 4. panta 1. punkta a) apakšpunktam.

Ņemot vērā iepriekš minēto, Tieslietu ministrija uzskata, ka pievienošanās Konvencijai dotu nozīmīgu pienesumu Latvijas normatīvā regulējuma nelikumīgas orgānu tirdzniecības jomā pilnveidošanai un attīstībai. Tāpēc, lai uzsāktu pievienošanās procesu un parakstītu Konvenciju, nepieciešams saņemt pilnvarojumu tieslietu ministram parakstīt Konvenciju.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

01.11.2016. 10:07

1179

Z.Ozola

67036970, Zane.Ozola@tm.gov.lv

1. Saraksts ar Eiropas Padomes Konvencijas par cīņu pret cilvēku orgānu tirdzniecību parakstījušajām un ratificējušajām valstīm, Pieejams: <https://www.coe.int/en/web/conventions/full-list/-/conventions/treaty/216/signatures?p_auth=V4pb3M64> [↑](#footnote-ref-1)